CELEX: 62014TN0847
Language: ro
Date: 2014-12-30 00:00:00
Title: Cauza T-847/14: Acțiune introdusă la 30 decembrie 2014 – GHC/Comisia

16.2.2015   
            
            
               RO
            
            
               Jurnalul Oficial al Uniunii Europene
            
            
               C 56/28
            
         Acțiune introdusă la 30 decembrie 2014 – GHC/Comisia
   (Cauza T-847/14)
   (2015/C 056/39)
   Limba de procedură: germana
   
      Părțile
   
   
      Reclamantă: GHC Gerling, Holz & Co. Handels GmbH (Hamburg, Germania) (reprezentant: D. Lang, avocat)
   
      Pârâtă: Comisia Europeană
   
      Concluziile
   
   Reclamanta solicită Tribunalului:
   
               —
            
            
               anularea Deciziei de punere în aplicare a Comisiei din 31 octombrie 2014 C(2014) 7920, precum și a cotei alocate reclamantei pentru anul 2015 pentru introducerea pe piață de hidrofluorcarburi, în măsura în care prin acestea se stabilește o valoare de referință prea redusă pentru reclamantă și i se atribuie acesteia o cotă prea redusă pentru anul 2015;
            
         
               —
            
            
               obligarea pârâtei la plata cheltuielilor de judecată.
            
         
      Motivele și principalele argumente
   
   În susținerea acțiunii, reclamanta invocă trei motive.
   
               1.
            
            
               Primul motiv întemeiat pe încălcarea Regulamentului (UE) nr. 517/2014 (1)
               
               
                           —
                        
                        
                           Reclamanta susține în această privință că pârâta a stabilit pentru reclamantă o valoare de referință prea redusă și că i-a atribuit acesteia o cotă prea redusă pentru anul 2015. Reclamanta contestă faptul că, în calculul său, Comisia a ținut seama de evoluția stocurilor în anii de referință.
                        
                     
                           —
                        
                        
                           Reclamanta susține că textul, geneza, economia, precum și spiritul și obiectivul Regulamentului nr. 517/2014 nu justifică luarea în considerare a evoluției stocurilor.
                        
                     
                           —
                        
                        
                           Prin intermediul acestui motiv, reclamanta susține că evoluția anuală a stocurilor nu este de natură să permită stabilirea cantității introduse efectiv pe piață pentru importatorii și exportatorii care nu sunt producători, ci denaturează mai degrabă stabilirea acesteia în detrimentul reclamantei.
                        
                     
         
               2.
            
            
               Al doilea motiv întemeiat pe încălcarea principiului egalității prevăzut la articolul 20 din Carta drepturilor fundamentale a Uniunii Europene
               
                           —
                        
                        
                           Reclamanta susține în această privință că, prin luarea în considerare a evoluției anuale a stocurilor în anii de referință, ea este dezavantajată în mod injust în raport cu importatorii care și-au vândut stocurile în cursul anului de referință și nu le-au depozitat dincolo de sfârșitul anului.
                        
                     
                           —
                        
                        
                           În plus, în calitate de importatoare, reclamanta este dezavantajată în mod injust și față de producători, întrucât luarea în considerare a evoluției stocurilor anuale este de natură să permită producătorilor să stabilească în mod corect cantitatea introdusă efectiv pe piață, în timp ce, în ceea ce o privește pe reclamantă, cantitatea respectivă este denaturată în detrimentul său.
                        
                     
         
               3.
            
            
               Al treilea motiv întemeiat pe încălcarea obligației de motivare prevăzute la articolul 296 TFUE
               
                           —
                        
                        
                           Prin intermediul acestui motiv, reclamanta susține mai ales că decizia atacată nu îndeplinește cerințele privind obligația de motivare și că, în special, nu este evident care este modul de alcătuire pentru reclamantă a tonelor de echivalent CO2 indicate.
                        
                     
         
      (1)  Regulamentul (UE) nr. 517/2014 al Parlamentului European și al Consiliului din 16 aprilie 2014 privind gazele fluorurate cu efect de seră și de abrogare a Regulamentului (CE) nr. 842/2006 (JO L 150, p. 195).